**Ōshū** (jap. 奥州市, *Ōshū-shi*) on Japanin kaupunki Honshūn saarella Tōhokun alueella Iwaten prefektuurissa. Se sijaitsee sisämaassa prefektuurin eteläosassa Kitakamijoen varrella. Kaupunki on rakentunut Kitakamin allaslaaksoon. Idässä kaupungin alue nousee Kitakamivuorille, lännessä se ulottuu Ōuvuorille ja rajautuu Akitan prefektuuriin. Ōshūssa on 114 811 asukasta (lokakuussa 2020) ja sen pinta-ala on 993,30 neliökilometriä.

Ōshū on kaupunkina suhteellisen nuori: se perustettiin vuonna 2006 liittämällä yhteen Esashin ja Mizusawan kaupungit, Isawan ja Maesawan maaseutukaupungit sekä Koromogawan kyläkunta. Nimensä kaupunki otti entiseltä Mutsun eli Ōshūn provinssilta. Kaupungin keskusta sijaitsee Mizusawassa, jonne Sakanoue no Tamuramaro perusti Isawan linnan jo vuonna 802, kun japanilaiset yrittivät valloittaa aluetta emisheiltä. Sittemmin Edo-kaudella 1600–1800-luvuilla se kuului Sendain daimiokuntaan, ja siellä sijaitsi myös yksi Ōshū-kaidō-tiereitin postiasemista (*shukuba*). Perinteisiä elinkeinoja alueella ovat esimerkiksi valurautaisten astioiden (*Nanbu-tekki*) ja keisaripuisten lipastojen valmistus. Kaupunkiin on sijoittunut erityyppistä teollisuutta. Ympäröivällä viljavalla maaseutualueella tuotetaan riisiä, soijapapuja, vihanneksia, omenoita, naudanlihaa ja maitoa.

Ōshūn rakennettuun kulttuuriperintöön kuuluvat muun muassa Kokuseki-jin ja Shōbō-jin buddhalaiset temppelit sekä Hitaka-jinjan ja Atago-jinjan šintolaiset pyhäköt. Kokuseki-ji ja Hitaka-jinja tunnetaan festivaaleistaan. Kaupungissa toimii Edo-kauden *rangaku*-oppineen Takano Chōhein muistomuseo. Osa kaupungin vuoristoalueesta kuuluu Kurikoman puolikansallispuistoon. Ōshūta palvelevat JR Higashi-Nihonin suurnopeusjunayhteys Tōhoku Shinkansen ja Tōhoku-päälinja.

Kuvia
-----

* Tie Hitaka-jinjan pyhäkölleTie Hitaka-jinjan pyhäkölle
* Ōshūn kaupungintaloŌshūn kaupungintalo
* Esashi Fujiwara no saton teemapuistoaEsashi Fujiwara no saton teemapuistoa
* Hitaka Hibuse-matsuriHitaka Hibuse-matsuri
* Mizusawa vuoden 1977 ilmakuvassaMizusawa vuoden 1977 ilmakuvassa

Lähteet
-------

1. 1 2  奥州市の概要 Oshu City. Viitattu 22.11.2020.
2. 1 2  奥州市世帯人口調 令和02年10月31日 Oshu City. Viitattu 22.11.2020.
3. 1 2 3  奥州市の花鳥木 Oshu City. Viitattu 22.11.2020.
4. 1 2 3  ブリタニカ国際大百科事典 小項目事典: 奥州市 Kotobank. Viitattu 22.11.2020.
5. 1 2 3 4  日本大百科全書: 奥州（市） Kotobank. Viitattu 22.11.2020.

Aiheesta muualla
----------------

* Kuvia tai muita tiedostoja aiheesta **Ōshū** Wikimedia Commonsissa

* Kaupungin internetsivut (japaniksi)

  


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Iwaten prefektuuri |
| --- |
|  |
| Kaupungit | 
* Hachimantai
* Hanamaki
* Ichinoseki
* Kamaishi
* Kitakami
* Kuji
* Miyako
* Morioka (pääkaupunki)
* Ninohe
* Ōfunato
* Ōshū
* Rikuzen-Takata
* Takizawa
* Tōno

 |  |
|  |
| Kunnatpiirikunnittain | **Isawan piirikunta** (Kanegasaki) · **Iwaten piirikunta** (Iwate · Kuzumaki · Shizukuishi) · **Kamihein piirikunta** (Ōtsuchi) · **Kesenin piirikunta** (Sumita) · **Kunohen piirikunta** (Hirono · Karumai · Kunohe · Noda) · **Ninohen piirikunta** (Ichinohe) · **Nishi-Iwain piirikunta** (Hiraizumi) · **Shimohein piirikunta** (Fudai · Iwaizumi · Tanohata · Yamada) · **Shiwan piirikunta** (Shiwa · Yahaba) · **Wagan piirikunta** (Nishi-Waga) |

 |